### Beslutningstema

Der skal træffes beslutning om godkendelse af budget for 2024 i [adresse], afd. 41. Boligerne i afd. 41 er beliggende [adresse] 1-8 og [adresse], Tønder.

### Sagsfremstilling

På vegne af organisationsbestyrelsen for Tønder Andelsboligforening har Salus Boligadministration anmodet Tønder Kommune om at afgøre en tvist fra det ordinære afdelingsmøde i afd. 41, afholdt den 14. september 2023. Tønder Kommune er tilsynsmyndighed.

Af henvendelsen fra Salus Boligadministration og det medsendte referat fra afdelingsmødet fremgår, at afdelingsmødet den 14. september 2023 ikke godkendte budgetforslag for 2024. Budgetforslaget er udarbejdet af boligorganisationen, og det angiver en huslejeforhøjelse på 1,83 %. Der blev på afdelingsmødet ikke givet nogen begrundelse for, at forslaget blev nedstemt udover, at beboerne i afdelingen ikke har råd til at betale en huslejestigning på ca. 100 kr. om måneden.

Ifølge de foreliggende oplysninger er der ikke modtaget et alternativt budgetforslag fra afd. 41.

Afdelingsmødets beslutning er behandlet i organisationsbestyrelsen for Tønder Andelsboligforening på et bestyrelsesmøde den 25. september 2023, hvor organisationsbestyrelsen besluttede at sende budgettet til godkendelse hos Kommunalbestyrelsen i Tønder Kommune.

I henhold til Lov om almene boliger er det Kommunalbestyrelsen, som træffer den endelige administrative afgørelse i tvister mellem organisationsbestyrelsen og afdelingsmødet om driftsbudgettet.

I henhold til Forvaltningslovens regler skal den part, som ikke har indbragt sagen, høres og have lejlighed til at udtale sig, før Kommunalbestyrelsen træffer afgørelse i sagen.

Det er oplyst, at der ikke er en afdelingsbestyrelse i afdelingen. Når der ikke er valgt en afdelingsbestyrelse, fungerer organisationsbestyrelsen som afdelingsbestyrelse.

Af høringssvaret fra organisationsbestyrelsen fremgår, at der ikke må være underskud i afdelingen. Derfor ser organisationsbestyrelsen ikke anden mulighed end at godkende huslejestigning.

Forvaltningen har påset, at de formelle krav om, at budgettet skal være i balance, er opfyldt. Huslejen skal være fastsat således, at der er balance mellem samtlige udgifter og indtægter i afdelingen. Idet der ikke er oplyst alternative muligheder for at reducere udgifterne i afdelingen, vurderes det nødvendigt at forøge indtægterne gennem huslejestigning for at skabe den fornødne balance.

Ved lejefastsættelse er der ingen legale muligheder for at tage hensyn til den enkelte lejers økonomi.

Forvaltningen har gennemgået det fremsendte budgetforslag og anbefaler, at det godkendes.

### Lovgrundlag

Lov om almene boliger, driftsbekendtgørelsen og forvaltningsloven.

### Fagchefen for Politik og Strategi indstiller,

|  |  |
| --- | --- |
| at | budgetforslaget for 2024 for afdeling 41, som indebærer en huslejestigning på 1,83 % godkendes, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 16. november 2023, pkt. 9:

Indstillingen anbefales.

Zacharias Pedersen deltog ikke i mødet.

### Beslutning

Indstillingen godkendt.